Source: http://jogaszvilag.hu/rovatok/szakma/a-birosagok-tavalyi-mukodeserol-tanacskoztak-a-kurian
Timestamp: 2018-05-22 00:31:16
Document Index: 24249411

Matched Legal Cases: ['Kúria ', 'bíróság ', 'Kúria ', 'Kúria ', 'Kúria ', 'Kúria ', 'Kúria ']

A bíróságok tavalyi működéséről tanácskoztak a Kúrián - Szakma - Jogászvilág
2018. 05. 16. 8:59
Cimkék: Kúria, bíróság, Évkönyv, büntetőeljárási kódex, új Pp., felkészülés
A Kúria dísztermében, 2018. május 14-én megtartott Teljes Ülésen kúriai tanácselnökök számoltak be tavalyi ítélkezési tevékenységükről, nemzetközi szemináriumokon elhangzottakról és megválasztották az első- és másodfokú szolgálati bíróság új tagjait is.
A Kúria elnöke az ülésen bemutatta a most megjelent 2017. évi Évkönyvet. Dr. Darák Péter az előszót idézve ismertette, hogy miért tekinthető a tavalyi év a felkészülés évének. A Kúria elnöke köszöntőjében az új eljárásjogi szabályok hatályba lépésével összefüggő feladatokról és kihívásokról értekezik. Az Évkönyv előszavát dr. Kövér László, az Országgyűlés Elnöke írta.
A 2012-es indulás óta a tavalyi a leghosszabb Évkönyv, a maga 121 oldalas terjedelmével. A kötet portrékat közöl kúriai bírákról, tartalmaz ügyforgalmi adatokat, ismertet egyedi ügyekben hozott határozatokat, beszámol a Kúria joggyakorlat-egységesítő tevékenységéről. A könyvet külföldi és hazai szakmai találkozókról készült beszámolók és fotókon kívül a Kúria Markó utcai és az eredeti, Kossuth téri épületéről készült képek is színesítik.
A legfőbb bírói fórum vezetője szerint a nagy eljárásjogi kódexek megújulása, a közigazgatási bíráskodás önálló eljárásjogi alapokra helyezése önmagában is komoly kihívások elé állítja az ítélkező bírót. Felhívta a figyelmet arra, hogy nem elegendő az új jogszabályok megtanulása, a folyamatos önképzés, hanem biztosítani kell az adott eljárási kódex hatályba lépése előtt indult ügyeknek a korábbi eljárási törvénnyel összhangban történő elbírálását, egyúttal pedig ki kell alakítani az új eljárásjogi rendelkezések alkalmazásának következetes, a jogkereső állampolgár számára átlátható gyakorlatát. Ezen túlmenően a Kúria elnöke szerint ki kell alakítani a befogadási eljárás gyakorlatát is. Darák Péter hangsúlyozta, hogy a befogadás nem öncélú válogatás, a jogegységesítő szemlélet biztosítását kell előtérbe helyezni.